《崇仁县后白莲花》
宋代·韩晓

东皇发生无贤愚，祝融长养无枯偏。
一般薰风同芊芊，何独芙蕖多靓妍。
小荷出水浮青烟，沈郎抛下买春钱。
相看高柄绿又圆，谁家绀幰驰长川。
美人酡彦立幰边，疑是水府集诸仙。
严妆一一皆青钿，凌波罗袜行蹁跹。
望中娟丽未足怜，别有一种尤天然。
珍珠帘卷水晶軿，不有铅华施紫绵。
冰股玉骨妙无前，恍若广寒坠婵娟。
层台细蕊黄最鲜，俨然玉女侍尧天。
扬州盘盂休独传，拱手宜推先着鞭。
虽云红紫难差肩，未必时人眼所便。
一杯劝花且盘旋，慰我天涯尘土缘。
回首水乡兴益坚，鉴湖十里花相连。
无端名利苦萦牵，簿书丛裹将三年。
何当归去守一廛，月明重上采莲船。

作者简介：韩晓，高宗绍兴间知崇仁县（清光绪《抚州府志》卷三五）。孝宗乾道三年（一一六七），由京西路转运判官知金州兼主管金房开达州安抚司公事、马步军都总管。五年，提举四川茶马。七年，总领四川钱粮（《宋会要辑稿》职官四一之一一二、选举三四之二二、职官五九之二七）。